戲答歐陽誠發奉議謝余送茶歌
作者：黄庭堅
朝代：宋

paragraphs: 歐陽子，出陽山。
山奇水怪有異氣，生此突兀熊豹顔。
飲如江入洞庭野，詩成十手不供寫。
老來抱璞向涪翁，東坡原是知音者。
蒼龍璧，官焙香。
涪翁投贈非世味，自許詩情合得嘗。
却思翰林來餽光祿酒，兩家水鑑共寒光。
予乃安敢比東坡，有如玉盤金叵羅。
直相千萬不啻過，愛公好詩又能多。
老夫何有更橫戈，奈此于思百戰何。